
YELOD TELDEGKILID YULUL 2013 (Pads 49 jü 56) 





O Volapükaflens Valöpo! 


Nims pedrätöl pledons rouli veütik in lif mödikanas. Dogs, 
kats äsi nims votik patuvons in doms obas, e binons ti dil famüla. 


Yeged balid atmulik tefon nimis alsotik. Sis yels mödik 
vestigoy gebi nimas ad lekälön malädanis. In yeged su pad luldeg 
gaseda obsik, reidobs dö sperimänts in tef at. 


Yeged votik (su pad 55) pelauton fa hiel John Redgwell, e 
xamon mögi lifa su planets votik, no te lecedü kopik, abi filosopik. 


In yeged söla Redgwell mäniotom jieli ‘Goldilocks,’ kel binof 
jiheroedan (?) konota pro cils fa lautan e poedan Linglänik Robert 
Southey tiädü “Goldilocks e Bers KII’. E no glömobsös, begö! das 
no sagoy: ‘polaber’, abi ‘povaber.’ (Pad 433 in vödabuk de Jong.) 


Spelob, das ojuitols ninädi gaseda atmulik, e das no obinols tu 
meditiks, ab okanols i smilön boso, bi men, kel smilon binon äs lut 
flifik alane obas! 


Valikosi Gudikün Oles ed Olikanes 


sedom ; 
Q 


VII:50:2013 


NIMS JAFONS MILAGIS MENIK 





Tü yeltum degzülid, fünod pro lanamalädans in 
Greta-Britän ägebon nimis smalik, jigoks e kroligis. Ätidoy 
malädanes ad drätön, kälön e fidön nimis e seko ad getuvön 
okkonfidi. 


In zif Bielefeld (Deutän) plägoy metodi sümik sis 
tumyel. Laboy malädanis lulmil — äsi jevodis, katis e dogis. 


Za yel 1960 lanavan nemü söl Levinson äspikotom ko 
oksoalan yunik e pals däsperik. Dog oma äslipon in 
spikotamacem. Kodü noid, dog ägalikon ed ägolon lü cil, 
kel älöfülom oni, ed äsagom: ,Vilob gekömön ad pledön ko 
dog.” Plak at äkodon meugi gudikum pula. ĻLanavans 
mödik gebons lekäli yufü nims famülik, sevabo: dogs e kats. 


In tat ela ‘Florida’ (Tats-Pebalöl) delfins yufons 
hiprofäsoran Nathanson ad lekälön cilis somik. Säkäd onas 
binon def küpäla, ab delfins nitedons e stigädons onis 
somödo, das plöpoy ad tidön ones bosi: pö kolköm degid, 
hipul somik primom ad spikön e ad gudiko leigoleodükön 
vödis e jästis. Zänod Fransänik zifila ‘Antibes’ i plägon 
metodi at. 


E dog sofik e visedik pöton ad bleinans. Dog gudiko 
pedrätöl kanon i vedön flen legudik pro surdans i pro utans, 
kels sufons koapitupis difik. 


El Maria-Claude Lebret, jiprofäsoran biologa, evälof 
bridotis famik tel demü mem e kosädöf onas. Padrätons dü 
yels tel. Dogs somik binons jel kopik e yufans verik pro 
mastans okas dü lif aldelik. 


VII:51:2013 


Samo, sevons ad lasumön yegis, kels efalons se rölastul, ad 
pedön litakurbidömi, ad maifükön gladaramari, ad lasumön 
telefoni e ad jäfidükön lifti. 


Nims at lüblinons yegis, maifükons e färmükons 
yanis, yufons ad tirön rölastuli in tops fikulik e sukons yufi 
pösoda kilid. Dog nemü ‘Patch’ samo, yufon jieli ‘Sofia,’ 
ķel labof lifayelis kildeglul, e kel sufof fibi muskulas. Sekü 
atos, kanof lifön ti nomiko. In zänod zifa, dog dugon ofi da 
menamödot, givon ofe böbi ad pelön remotis in selidöps e 
lensumön päkedilis me tuts oka ad pladön onis in rölastul 
ofik. 


Fransän egebon jevodis ad lekälön lemi donakoapa, 
tupis mufik e kopik, äsi pösodis labü koapitups mödik. Pos 
milit volik telid, Tats-Pebalöl e Kanadän ästudons lekäli 
medü jevods ad lekälön särvigi, bäki e limis mifomikis. 


Lepi i geboy in zänod zifila ‘Kerpape’ in Fransän, 
kiöpo lemans komons pö yufagrups. Eväloy lepi 
kapütülanik, bi binon nim visedik, kel fidon bosi valikosa, 
no kodon malädis e labon lifi lunik, sevabo: yelas kildeg, e 
kanon dunön mödikumosi ka dog. Ad drätön lepi, neodoy 
timi lunik, sevabo: yelis fol in famül ad lärnön lifi sogik e ad 
stümön lonis doma. Poso zänod dräton oni, samo, ad joikön 
drinapipili ini vär, ad ninükön tonodasirkoti ini parat, ad 
maifükön boki e skali krema, ad dekluinön flomi eka, e ad 
givön fredi e zadi. 


FLENS TEL 


Kikodo lenlabol-li häti vietik? 
Ad kuradükön stomi jönik! 


VII:52:2013 
(fa hiel Lewis Carroll) 
KAPIT ZŪÜLID (DIL TELID) 


“Go verato,” äsagof Jidük: “E flamens e mutar 
beitons. Et tidon - “Böds bridota ot flitons ai kobo." 


“Ab mutar no binon böd,”" äsagof Lälid. 


“Gidetol, äs kösömiko," äsagof Jidük: “Labol modi 
legudik ad kleilükön vali! 


Mutar binon minik - kredob," äsagof Lälid. 


“Ya, nendoto," äsagof Jidük, kel jino ävilof baicedön 
ko val, keli äsagof Lälid; “in niläd at dabinon mutar-mein 
gretik. Ed atos tidon, das “plü dalab obik, plü nelab ola.” 


“Ag! sevob osi gudiko!" ävokädof Lälid, kel no ililof 
küpeti lätikün, “mutar binon härbat, do no sümon ko on. 


“Löliko baicedob ko ol," äsagof Jidük; “e tidam 
labon kleilükami balugikum - “Neai fomälolöd, das no binol 
voto ka utos, kel ud äbinol, ud ökanol binön, kel no äbinos 
voto, ka ibinol, u kel öjinos alikanes voto." 


“Cedü ob," äsagof Lälid go plütiko, “gudikumo 
osuemob oli penamiko, bi no kanob löliko suemön oli 
mudöfiko.” 


VII:53:2013 


“Jenöfo kanoböv sagön mödikumosi, if te ävilob,”" 
ägespikof koteniko Jidük. 


"No töbolös oli ad sagön oni lunikumo, begö!” äsagof 
Lälid. 


“No mäniotolös töbis!” äsagof Jidük, “Valikos, keli 
esagob ole jünu, givob ole äs legivot. 


“Legivot nejerik kion!” ätikof Lälid. “Fredob, das no 
givoy legivotis somik pötü motedadels!" Ab no älabof kuradi 
saidik ad sagön oni laodikumo. 


“Tikol-li dönu?” äsäkof Jidük, e Lälid äsenof pedili 
nog bali cünila japik ofa sui jot. 


“Dalob tikön," äsagof Lälid ofe seväriko, bi äprimof 
ad skanön bosilo. 


“Fümiko dalol dunön osi,” äküpetof Jidük, “as svins 
dalons flitön, e et ti - " 


Ab anu, pö süpäd gretik ela Lälid, vög Jidüka äfainon, 
ebo zänodü vöd pebuüköl oka, sevabo: “tidon,"” e brad 
peyümöl ko ut ela Lälid äprimon ad dremön. Lälid 
äsuilogedof, ed ekö Köradaim fo ofs, brads peyümöl, kel 
äfronükof flomi äs mistom. 


“Binon del gudik, no-li? o Mayed Orik!” äprimof ad 
sagön Jidük me vög nelaodik e fibik. 


“Nu, meibob oli gidiko," ävokädof ofe Köradaim, 


VII:54:2013 


tagölo gluni du äspikof: “Ud ol, u kap olik! Ed atos ünü tim 
nelunikün !!! Välolöd !!! 


Jidük ävälof mu vifiko, ed ämorönof sunädo. 


“Fövobsöd pledi,” äsagof Köradaim ele Lälid, kel 
äbinof tu dredik ad sagön vödi bal, ab äsökof ofi nevifiko lü 
krökidöp. 


Pledans votik, kels ifrutidons nekomi Köradaima, 
ätakädons dis bims: sosus ye ilogons Köradaimi, kel 
ägekömof, imospidons ad pledön dönu, e Köradaim ärorof, 
das if obinon nog zög brefikün, öperons lifi it. 


Dü pledatim lölik, Köradaim neai ästopof ad zanön ko 
pledans votik; ävokädof ai: “Säkapoyöd omi!" u 
“Säkapoyöd ofi!” Etans, kels päcödetons, päfanäbükons fa 
soldats, kels, ad dunön osi, no äkanoms i bobotikön. Sekü 
atos, finü lafadüp, bobots no ädabinons, e pledans valik, plä 
Körareg, Köradaim e Lälid pifanäbükons e pideicödetons. 


Täno Köradaim no plu äluvokädof, bi äbinonn 
nenatemik, ed äsagof ele Lälid: “Elogol-li jünu Melajelädafi 
Süpädik?" 

(Dili kilid kapita okanols reidön su pads gaseda okömöl) 


FLENS _TEL 


Kikodo golol-li nüdafuto? 
Bi jukel no nog enätükom jukis oba! 


VII:55:2013 


BINOBS-LI SOALIKS IN _LEVAL? 





{fa hiel John Redgwell) 





Ün mayul ejuitob televidaprogrami tefü lif in dils votik 
galaxida obsik. Program at ätefon daleskopi gretik ‘Kepler,’ 
keli nolavans esedoms ini sil Ün yel 2009. 


Daleskop at vestigon dili smalik sila. Sis yel 2009 sedon 
magodis klilik stelas fagik. Medü magods at stelavans kanons 
letuvön, va planets zigolons onis.  Kanons i letuvön gretoti 
planetas äsi fagoti de stel okas. 


Lif kanon dabinöm su planet bisä gretot ona e fagot de 
stel ona lönedons. Planets legretik binädons me vap; planets 
smalik me klif. Te planets, kelas gretot sümädon uti tala, e kels 
binons in “Zon jiela Goldilocks” - (äs bül ofik, no tu vamik, no tu 
koldik) - kanons labön jafäbis su ons. Daleskop ‘Kepler’ ya 
etuvon stelis mödik labü planets - se ons planets ömik - kels 
binons in “Zon jiela Goldilocks.” Vo jinos, das lif kanon dabinon 
in dils votik galaxida obsik. 


Bagafs löpik tefons datuvis fa stelavans pemekölis. Atans 
gebons stumis nolavik ad vestigön stelis as dinis plödik. 
Filosopans, votaflano, vätälöns säki, sevabo: va binobs soaliks 
in leval. Nüdranobsös dibiko ini tikäl obsik ad vätälön säki at: 
“Kod balid” levala no binon kod ün tim seimik ud in top seimik. 
Binon Seved Klinik. Binäl levala binon lifik. e notodon oki me 
foms lemödik da leval. Muton jafön fomis valasotik, de klifs e 
vaps jü dabinans visedälik. 


Notodots Seveda Klinik dabinons valöpo. Binos dotabik, 
das notodots te fomas lövakladik dabinons da leval ti valik. 
Seved Klinik binon valöpik e notodon fomis valik okik valöpo. 


Seved Klinik neodon jafotis okik, äsi jafots neodons 
Sevedi Klinik. Fovo jafots neodons odis. Foms valik binons 
bevüsekidiks. Jinos kredovik, das planets mödik dabinons in 
tops mödik da leval, bevü ons planets, su kels dabinons jafäbs 
visedälik. Bo no binobs soaliks! 


VII:56:2013 
MANS TEL IN TREN 


In vabadiläd ätävoms suvo: 
Man jofik e man ko herem redik. 
Neföro älüspikoms odes — no! 
Tü del seimik, din nekösömik: 
Redahereman sagom nelaodo: 
„Nat no egivon ole heremi.” 
„Vo ävilon givön obe mödo,” 
Man balid jonom vo nejemi; 
„Ab bi äbinon redik, äsagob NO! 


NIBUD NEN JOFÖR 





Len stopöp su lubel 
Nibuds kömons suvo, 
Fe tü minuts degtel. 
Nek spidon usio; 
Binons nibuds mödiks. 
Ab seimüpo ekö man 
Labü futs go vifiks 
Äbinom pöjutan 
Nibuda, e ko kiks 
In pok ärönom ga 
Po on s50 vifo. 
„Stopö!” Ek vokon, “ya 
Lükömon suniko 
Nibud votik!” ab om, 
Lesuetölo vö! 
Nog rönölo vokädom: 
„Ab ob binob joför !!” 


FLENS _TEL 


Sagolös obe, begë! kikodo stanol-li su fut te bal? 
Bi fut votik binon fenik! 


